<b>תשובה </b>אלו הישמעאלים אינם עובדי עבודה זרה כלל וכבר נכרתה מפיהם ומלבם והם מיחדים לאל יתברך יחוד כראוי יחוד שאין בו דופי ולא מפני שהם משקרים ומכזבים ואומרים שאנו אומרים שיש לאל יתברך בן נכזב גם אנחנו עליהם נאמר שהם עובדי ע''ז שהתורה העידה עליהם אשר פיהם דבר שוא וימינם וגומר והיא העידה עלינו שארית ישראל לא יעשו עולה ולא ידברו כזב לא ימצא בפיהם לשון תרמית ואם יאמר אדם שהבית שהה מקלסין אותו בית עבודה זרה הוא ועבודה זרה צפונה בתוכו שהיו עובדים אותה אבותיהם מה בכך אלו המשתחוים כנגדו היום אם לבם לשמים וכבר פירשו רבותינו ז"ל בסנהדרין שאם השתחוה אדם לבית עבודה זרה והוא סבור שהוא בית הכנסת הרי לבו מסור לשמים וכן אלו הישמעאלים היום כלם טף ונשים נכרתה עבודה זרה מפיהם ובייחוד השם אין להם טעות כלל ובאמת שהיה לישמעאלים מקודם באותם המקומות שלשה מיני עבודה זרה פעור ומרקוליס וכמוש והם עצמם מודים בדברים אלו היום וקוראים להם שמות בלשון ערבי פעור עבודתו שיפעור עצמו לפניו או שיניח ראשו ויגביה ערותו למולו כמו שאלו הישמעאלים משתחוים היום בתפלתם ומרקוליס עבודתו ברגימת האבנים וכמוש עבודתו בפריעת הראש ושלא ילבש בגד תפור ודברים כלם מפורשים וידועים אצלם מקודם שתעמוד דת הישמעאלים אבל הישמעאלים היום אומרים זה שנפרע ראשנו ושלא נלבש בגד תפור בתפריות הוא כדי שנכנע לפני האל יתעלה ולזכור היאך יעמוד אדם מקברו וזה שנשליך האבנים בפני השטן אנו משליכין אותן כדי לערבבו ואחרים מפקחיהם אומרים ונותנין טעם ואחרים אמרו מנהג הוא כללו של דבר אף על פי שעיקר הדברים ויסודם לע"ז אין אדם בעולם משתחוה לאותו המקום ולא עושה דבר מכל הדבריה לשם עבודה זרה לא בפיו ולא בלבו אלא לבם מסור לשמים ואשר השיבך רבך שלא כהוגן והעציבך והכעיסך וקראך כסיל עבירה גדולה בידו וחטא גדול חטא וקרוב בעיני ששוגג הוא וראוי לו לבקש מחילה אף על פי שאתה תלמידו ואחר כך יצום ויצעק ויתפלל ויכנע אולי יתכפר לו וימחול לו האל ית' וכי שכור היה ולא ידע שבשלשים וששה מקומות הזהירה התורה על הגר ואיה דבר וגר לא תונה והיא אונאת דברים אלו אמר הוא האמת והיית אתה התועה היה לו להסביר לך פנים ולדבר לך רכות כל שכן שאמרת אמת והוא התועה ועד שזה דורש אחר הישמעאלים אם הם עובדי ע''ז אם לאו היה לו לחוש לעצמו על הכעס שכעס עד שהכלים גר צדק שלא כדין וכבר אמרו רז''ל כל הכועס יהיה בעיניך כעובד ע"ז וידוע שחובה שחייבתנו התורה על הגרים גדולה היא על האב ועל האם נצטוינו בכבוד ומורא ועל הנביאים לשמוע להם ואפשר שיכבד אדם ויירא וישמע ממי שאינו אוהבו ועל הגרים צונו באהבה רבה המסורה ללב ואהבתם את הגר כמו שצונו לאהוב את שמו שנא' ואהבת את ה' אלהיך והקב''ה בכבודו אוהב את הגר שנאמר ואוהב גר לתת לו לחם ושמלה וזה שקרא לך כסיל תימ' גדול הוא אדם שהניח אביו ואמו ומקום מולדתו ומלכות עמו וידם הנטויה והבין בעין לבו ובא ונדבק באומה זו שהיא היום למתעב גוי עבד מושלים בו והכיר וידע שדתם דת אמת וצדק והבין דרכי ישראל והכיר הכל ורדף אחרי ה' ועבר בדרך הקדש ונכנס תחת כנפי השכינה ונתאבק בעפר רגלי משה רבינו ע"ה רבן של כל הנביאים וחפץ במצותיו ונשאו לבו לקרבה לאור באור החיים ולעלות למעלת המלאכים ולשמוח ולהתענג בשמחת הצדיקים והשליך העולם הזה מלבו ולא פנה אל רהבים ושטי כזב מי שזו מעלתו כסיל יקרא חלילה לך לא כסיל קרא ה' שמך אלא משכיל ופקח ומבין והולך נכוחות תלמידו של אברהם אבינו שהניח אבותיו ומולדתו ונטה אחרי ה' ומי שבירך את אברהם רבן ונתן לו שכרו בעולם הזה ובעולם הבא הוא יברך אותך ויתן לך שכרך כראוי בעולם הזה ולעולם הבא ויאריך ימיך עד שתורה במשפטי ה' לכל עדתו ויזכה אותך לראות בכל הנחמות העתידות לישראל והיה הטוב אשר ייטיב ה' עמנו והטבנו לך כי ה' דבר טוב על ישראל:
משה ברבי מימון זצ"ל